[pic] | KOMISIJA EVROPSKIH SKUPNOSTI |

Bruselj, 17.6.2009

COM(2009) 285 konč.

Predlog

UREDBA SVETA

o spremembi Uredbe Sveta (ES) št. 423/2007 o omejevalnih ukrepih proti Iranu

OBRAZLOŽITVENI MEMORANDUM

1. V skladu z resolucijami Varnostnega sveta ZN 1737 (2006), 1747 (2007) in 1803 (2008) predvidevata Skupno stališče 2007/140/SZVP in Uredba Sveta (ES) št. 423/2007, kakor sta bila spremenjena, nekatere omejevalne ukrepe proti Iranu.

2. Uredba Sveta (ES) št. 1110/2008 z dne 10. novembra 2008 spreminja Uredbo (ES) št. 423/2007 in uvaja nove omejevalne ukrepe proti Iranu, zlasti obveznost predhodnega obvestila o tovoru dveh podjetij, ki sodelujeta v dejavnostih širjenja – „Iran Air Cargo“ (IAC) in „Islamic Republic of Iran Shipping Lines“ (IRISL).

3. Izvedbene določbe za ta ukrep so določene glede na nekatere določbe za izvajanje Uredbe Sveta (EGS) št. 2913/92 o carinskem zakoniku Skupnosti, zlasti določbe v zvezi z elektronskimi vstopnimi in izstopnimi skupnimi deklaracijami, ki bodo pričele veljati 1. julija 2009[1]. Vendar je zaradi kompleksnosti postopkov za uvedbo omenjenih deklaracij z Uredbo Komisije (ES) št. 273/2009 z dne 2. aprila 2009 določeno prehodno obdobje do 31. decembra 2010, v katerem prevoznikom ni treba vložiti elektronskih predhodnih vstopnih ali izstopnih deklaracij.

4. Namen tega predloga je uskladiti določbe Uredbe Sveta (ES) št. 423/2007 glede prehodnega obdobja v zvezi z izvedbenimi določbami za obveznost predhodnega obvestila o tovoru nekaterih podjetij z ustreznimi carinskimi predpisi.

5. Predlog

UREDBA SVETA

o spremembi Uredbe Sveta (ES) št. 423/2007 o omejevalnih ukrepih proti Iranu

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti ter zlasti členov 60 in 301 Pogodbe,

ob upoštevanju Skupnega stališča Sveta 2008/652/SZVP z dne 7. avgusta 2008 o spremembi Skupnega stališča 2007/140/SZVP o omejevalnih ukrepih proti Iranu[2],

ob upoštevanju predloga Komisije,

ob upoštevanju naslednjega:

(1) Uredba Sveta (ES) št. 1110/2008 z dne 10. novembra 2008 o spremembi Uredbe (ES) št. 423/2007 o omejevalnih ukrepih proti Iranu[3] je naložila nekatere dodatne omejevalne ukrepe proti Iranu v skladu s Skupnim stališčem 2007/652/SZVP, zlasti obveznost predhodnega obvestila o nekaterem tovoru, namenjenem v Iran ali iz njega.

(2) Iz tehničnih razlogov so za prehodno obdobje predvidena odstopanja od izvedbenih pravil za to obveznost predhodnega obvestila. Zaradi kompleksnosti izvedbenih pravil za omenjeni ukrep je prišlo do nepredvidenih zaostankov pri njegovem izvajanju, zato je treba prehodno obdobje podaljšati do 31. decembra 2010.

(3) Uredbo (ES) št. 423/2007 je zato treba ustrezno spremeniti −

SPREJEL NASLEDNJO UREDBO:

Člen 1

Četrta in peta alinea člena 4a Uredbe Sveta (ES) št. 423/2007 se nadomestita z naslednjim:

„Do 31. decembra 2010 se skupne deklaracije o vnosu in izstopu ter omenjene potrebne dodatne navedbe lahko predložijo v pisni obliki, pri tem pa se uporabijo trgovinski ali pristaniški podatki ali podatki o prevozu, če vsebujejo potrebne podatke.

Od 1. januarja 2011 se omenjene dodatne navedbe predložijo pisno oziroma s skupnimi deklaracijami o vnosu in izstopu.“

Člen 2

Ta uredba začne veljati 1. julija 2009.

Ta uredba je v celoti zavezujoča in se neposredno uporablja v vseh državah članicah.

V Bruslju, […]

Za Svet

Predsednik

[1] Določbe, ki jih uvaja Uredba Komisije (ES) št. 1875/2006 z dne 18. decembra 2006 o spremembi Uredbe Komisije (EGS) št. 2454/93 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 360, 19.12.2006, str. 64).

[2] UL L 213, 8.8.2008, str. 58.

[3] UL L 103, 20.4.2007, str. 1. Uredba, kakor je bila nazadnje spremenjena z Uredbo Sveta (ES) št. 1110/2008 (UL L 300, 11.11.2008, str. 1).